Dagur einhleypra hefur vart farið fram hjá þeim sem hafa opnað blöð eða vefsíður í dag, yfirfull af tilboðum. Það er fullt að gera hjá mörgum fyrirtækjum.  Formaður Neytendasamtakanna hvetur fólk til að kaupa ekki í fljótfærni.
Kynlífshjálpartækjaverslunin Blush er meðal þeirra fyrirtækja sem eru með sérstök tilboð. Gerður Arinbjarnardóttir, eigandi Blush, segir að það sé heldur minna að gera en í fyrra.
Það var einhvern veginn meiri sprenging í fyrra á miðnætti, þá var eins og allir meira tilbúnir.
En núna virðist þetta að vera dreifast aðeins meira og við sjáum að það er hlutfallslega að gera meira en morguninn í fyrra.
Gerður segir að dagur einhleypra, eða singles day, sé einn þriggja stærstu daga ársins hjá Blush. Undirbúningur standi yfir allt árið og hún hafi keypt inn þegar hún hafi séð góð tilboð hjá birgjum.
Við erum að taka kannski á móti 4-6 pöntunum á mínútu núna og síðan okkar er að höndla það rosalega vel, það hefur kannski verið stærsta vandamálið að halda síðunni uppi að hún hrynji ekki undan álagi.
Á vefsíðunni 1111.is hefur fjöldi fyrirtækja skráð sig og tilboð sín til leiks og víða er mikið að gera við afgreiðslu pantana. Raftækjaverslanir selja oft mikið á kaup- og tilboðsdögum sem þessum. Breki Karlsson formaður Neytendasamtakanna segir að vissulega sé hægt að gera góð kaup en eins sé ýmislegt að varast.
Það er gott að hafa fylgst með verðum á undanförnu og gera þá bara kaup sem maður hefur undirbúið og taka meðvitaðar ákvarðanir um hvort maður ætli að kaupa eða ekki.
Breki segir vera mikilvægt að kaupa ekki í hvatvísi og gæta þess að slík tilboð leiði ekki til óþarfa ofneyslu. Og ekki er alltaf allt sem sýnist. Neytendasamtökunum hafa borist tilkynningar um fyrirtæki sem hafi hækkað verð fyrir örfáum dögum til að geta lækkað aftur svo afslátturinn virðist mikill.
Meðfram þessu hafa misgáfuleg lánafyrirtæki verið að hvetja til skuldsetningar til að kaupa hluti sem okkur vantar ekki, fyrir peninga sem við eigum ekki.